
[bookmark: TextBodyBegin]Európsky parlament,
–	so zreteľom na všeobecný rozpočet Európskej únie na rozpočtový rok 2022[footnoteRef:1], [1:  	Ú. v. EÚ L 45, 24.2.2022.] 

–	so zreteľom na konsolidovanú ročnú účtovnú závierku Európskej únie za rozpočtový rok 2022 (COM(2023)0391 – C9‑0256/2023)[footnoteRef:2], [2:  	Ú. v. EÚ C, C/2023/2, 12.10.2023.] 

–	so zreteľom na výročnú správu o činnosti európskeho ombudsmana za rok 2022 a jeho správu o rozpočtovom a finančnom riadení za rozpočtový rok 2022,
–	so zreteľom na výročnú správu Dvora audítorov o plnení rozpočtu za rozpočtový rok 2022 spolu s odpoveďami inštitúcií[footnoteRef:3], [3:  	Ú. v. EÚ C, C/2023/103, 4.10.2023.] 

–	so zreteľom na vyhlásenie o vierohodnosti[footnoteRef:4] vedenia účtov a zákonnosti a správnosti príslušných operácií, ktoré poskytol Dvor audítorov za rozpočtový rok 2022 v súlade s článkom 287 Zmluvy o fungovaní Európskej únie, [4:  	Ú. v. EÚ C, C/2023/112, 12.10.2023.] 

–	so zreteľom na článok 314 ods. 10 a články 317, 318 a 319 Zmluvy o fungovaní Európskej únie,
–	so zreteľom na nariadenie Európskeho parlamentu a Rady (EÚ, Euratom) 2018/1046 z 18. júla 2018 o rozpočtových pravidlách, ktoré sa vzťahujú na všeobecný rozpočet Únie, o zmene nariadení (EÚ) č. 1296/2013, (EÚ) č. 1301/2013, (EÚ) č. 1303/2013, (EÚ) č. 1304/2013, (EÚ) č. 1309/2013, (EÚ) č. 1316/2013, (EÚ) č. 223/2014, (EÚ) č. 283/2014 a rozhodnutia č. 541/2014/EÚ a o zrušení nariadenia (EÚ, Euratom) č. 966/2012[footnoteRef:5], a najmä na jeho články 59, 118, 260, 261 a 262, [5:  	Ú. v. EÚ L 193, 30.7.2018, s. 1.] 

–	so zreteľom na článok 100 a prílohu V k rokovaciemu poriadku,
–	so zreteľom na správu Výboru pre kontrolu rozpočtu (A9-0084/2024),
1.	udeľuje európskej ombudsmanke absolutórium za plnenie rozpočtu európskeho ombudsmana za rozpočtový rok 2022;
2.	uvádza svoje poznámky v priloženom uznesení;
3.	poveruje svoju predsedníčku, aby postúpila toto rozhodnutie a uznesenie, ktoré je jeho neoddeliteľnou súčasťou, európskej ombudsmanke, Európskej rade, Rade, Komisii, Dvoru audítorov, Súdnemu dvoru Európskej únie, európskemu dozornému úradníkovi pre ochranu údajov a Európskej službe pre vonkajšiu činnosť a aby zabezpečila ich uverejnenie v Úradnom vestníku Európskej únie (v sérii L).

[bookmark: _Toc161737841]2. Uznesenie Európskeho parlamentu z 11. apríla 2024 s poznámkami, ktoré je neoddeliteľnou súčasťou rozhodnutia o absolutóriu za plnenie všeobecného rozpočtu Európskej únie za rozpočtový rok 2022, oddiel VIII – európsky ombudsman (2023/2137(DEC))
Európsky parlament,
–	so zreteľom na svoje rozhodnutie o absolutóriu za plnenie všeobecného rozpočtu Európskej únie za rozpočtový rok 2022, oddiel VIII – európsky ombudsman,
–	so zreteľom na článok 100 a prílohu V k rokovaciemu poriadku,
–	so zreteľom na správu Výboru pre kontrolu rozpočtu (A9-0084/2024),
A.	keďže v súvislosti s postupom udelenia absolutória chce orgán udeľujúci absolutórium podčiarknuť osobitný význam ďalšieho posilňovania demokratickej legitimity inštitúcií Únie zvyšovaním transparentnosti a zodpovednosti a zavedením koncepcie zostavovania rozpočtu na základe výkonnosti a dobrého riadenia ľudských zdrojov;
B.	keďže v článku 228 Zmluvy o fungovaní Európskej únii sa stanovuje, že Európsky parlament volí európskeho ombudsmana, ktorý je oprávnený prijímať od občanov Únie alebo od fyzických či právnických osôb s bydliskom alebo zaregistrovaným sídlom v členskom štáte sťažnosti týkajúce sa prípadov nesprávneho úradného postupu inštitúcií, orgánov, úradov alebo agentúr Únie s výnimkou Súdneho dvora Európskej únie pri výkone jeho súdnych právomocí. Takéto sťažnosti preskúma a podá o nich správu;
C.	keďže v nariadení Európskeho parlamentu (EÚ, Euratom) 2021/1163 z 24. júna 2021[footnoteRef:6] sa stanovujú pravidlá a všeobecné podmienky upravujúce výkon funkcie ombudsmana (štatút európskeho ombudsmana); [6:  	Ú. v. EÚ L 253, 16.7.2021, s. 1.] 

D.	keďže rozhodnutie európskeho ombudsmana, ktorým sa prijímajú vykonávacie ustanovenia, je v súčasnosti predmetom revízie v nadväznosti na prijatie nariadenia (EÚ, Euratom) 2021/1163;
1.	konštatuje, že rozpočet európskeho ombudsmana (ďalej len „ombudsman“) patrí do okruhu 7 VFR (Európska verejná správa), ktorý v roku 2022 predstavoval celkovo 11,6 miliardy EUR, t. j. 5,9 % rozpočtových výdavkov Únie; konštatuje, že rozpočet ombudsmana predstavoval 0,1 % rozpočtových prostriedkov okruhu 7 VFR;
2.	poznamenáva, že Európsky dvor audítorov (ďalej len „Dvor audítorov“) vo výročnej správe za rozpočtový rok 2022 preskúmal vzorku 60 transakcií v oddiele Administratíva, rovnako ako v roku 2021; ďalej konštatuje, že podľa Dvora audítorov administratívne výdavky zahŕňajú výdavky na ľudské zdroje vrátane dôchodkov, ktoré v roku 2022 predstavovali približne 70 % celkových administratívnych výdavkov, a výdavky na budovy, zariadenie, energie, komunikáciu a informačné technológie, a že z jeho dlhoročnej práce možno usudzovať, že tieto výdavky sú celkovo nízkorizikové;
3.	konštatuje, že Dvor audítorov v rámci auditu za rok 2022 preskúmal systémy dohľadu a kontroly ombudsmana, najmä vykonávanie noriem vnútornej kontroly, riadenie rizík a fungovanie kľúčových kontrol stanovených v nariadení (EÚ, Euratom) 2018/1046 (ďalej len „nariadenie o rozpočtových pravidlách“), a vykonal aj ex ante a ex post kontroly platieb;
4.	konštatuje, že 14 zo 60 (23 %) operácií obsahovalo chyby, ale že Dvor audítorov na základe piatich vyčíslených chýb odhaduje, že chybovosť bola pod prahom významnosti;
5.	s uspokojením konštatuje, že Dvor audítorov vo výročnej správe za rozpočtový rok 2022 uvádza, že nezistil žiadne konkrétne problémy týkajúce sa ombudsmana;
Rozpočtové a finančné riadenie
6.	konštatuje, že rozpočet ombudsmana v roku 2022 predstavoval 12 222 108 EUR, čo v porovnaní s rokom 2021 predstavuje zníženie o 280 000 EUR; chápe, že toto zníženie je výsledkom racionalizácie rozpočtu na základe skutočných potrieb;
7.	konštatuje, že miera plnenia rozpočtu v roku 2022 bola 96,97 %, čo je viac ako v predchádzajúcom roku, v ktorom dosiahla 88,8 % v dôsledku obmedzení súvisiacich s pandémiou ochorenia COVID-19;
8.	konštatuje, že v priebehu roka 2022 ombudsman uskutočnil 6 rozpočtových presunov podľa článku 29 nariadenia o rozpočtových pravidlách, čo predstavuje celkovo 344 460 EUR, resp. 2,8 % rozpočtových prostriedkov na daný rozpočtový rok; ďalej konštatuje, že rozpočtová nomenklatúra pre položku „2000“ bola rozdelená do štyroch podkategórií s cieľom zvýšiť transparentnosť informácií požadovaných pre budovy ombudsmana na oboch pracoviskách; berie na vedomie, že rozpočtové prostriedky presunuté z rozpočtovej položky týkajúcej sa nájomného neboli využité, pretože ombudsman uhradil všetky náklady na zariadenie priestorov novej budovy ombudsmana prostredníctvom rozpočtu na rok 2021 namiesto ich rozloženia do šiestich rokov;
9.	oceňuje, že aj napriek predĺženiu lehoty na vykonanie platby z 11,35 v roku 2021 na 13 dní v roku 2022 je priemerná lehota na platby naďalej relatívne krátka; domnieva sa, že zavedením systému elektronickej fakturácie od roku 2023 sa platobný proces môže len zefektívniť;
10.	konštatuje, že ombudsmanka nekonštatovala žiadny vplyv ruskej útočnej vojny proti Ukrajine na rozpočet ombudsmana na služobné cesty, obstarávanie alebo budovy na rok 2022; odporúča, aby ombudsmanka zohľadnila, že ďalšia ročná revízia nájomného a paušálnych poplatkov za budovy Európskym parlamentom môže viesť k dodatočným nákladom v rozpočte ombudsmana na rok 2023;
11.	konštatuje, že rozpočet na služobné cesty zamestnancov sa znížil z 135 000 EUR v roku 2021 na 120 000 EUR v roku 2022 v dôsledku úspor na základe poznatkov získaných z pandémie ochorenia COVID-19 a širokého využívania videokonferenčných zariadení na interné a externé schôdze na oboch pracoviskách;
Vnútorné riadenie, výkonnosť a vnútorná kontrola
12.	konštatuje, že ombudsmanka v priebehu roka 2022 pokračovala vo vykonávaní konkrétnych opatrení v súlade s cieľmi a prioritami päťročnej stratégie tohto úradu s názvom Smerom k roku 2024, ako je uvedené v príslušnom ročnom pláne riadenia; najmä zdôrazňuje, že ombudsmanka úspešne predložila Komisii, Rade a Európskemu parlamentu na konzultáciu návrh ustanovení, ktorými sa vykonáva nový štatút upravujúci povinnosti ombudsmana v súlade s ročným plánom riadenia na rok 2022;
13.	zdôrazňuje, že v roku 2022, poukazujúc na zjavnú absenciu informovania verejnosti, ombudsmanka predbežne položila Komisii otázku, ako zabezpečí transparentnosť rokovaní o národných plánoch obnovy, ako zaručí verejnú kontrolu míľnikov dosiahnutých členskými štátmi a ako dohliadne na audity[footnoteRef:7]; [7:  	https://www.ombudsman.europa.eu/sk/news-document/sk/152993.] 

14.	konštatuje, že ombudsmanke bolo v roku 2022 doručených 2 223 sťažností v porovnaní s 2 192 sťažnosťami v roku 2021, z ktorých 35 % patrilo do jej pôsobnosti; ďalej konštatuje, že v roku 2022 ombudsmanka začala 348 vyšetrovaní vrátane 60 vyšetrovaní verejného významu a uzavrela ich 330, pričom v roku 2021 začala 338 vyšetrovaní a uzavrela 305 vyšetrovaní;
15.	s veľkým znepokojením konštatuje, že ombudsmanka dostáva množstvo sťažností od občanov týkajúcich sa mimoriadne dlhých oneskorení pri získavaní prístupu k požadovaným dokumentom; podporuje názor ombudsmanky, že oneskorený prístup sa prakticky rovná znemožneniu prístupu a že administratívne postupy by sa mali zjednodušiť, aby sa občanom zaručil včasný prístup k dokumentom[footnoteRef:8]; [8:  	https://www.europarl.europa.eu/doceo/document/TA-9-2023-0295_SK.html.] 

16.	víta vytvorenie zjednodušeného postupu na riešenie vyšetrovaní, pri ktorých sa neposkytli odpovede; tiež víta zavedenie zjednodušeného postupu na vybavovanie sťažností, ktoré nespadajú do pôsobnosti ombudsmana, čím sa čas na vybavenie takýchto žiadostí skrátil z 15 na 3 dni; je však znepokojený tým, že priemerný čas na vybavenie sťažnosti, ktorá spadá do jeho pôsobnosti, sa medzi rokmi 2021 a 2022 predĺžil zo 61 na 91 dní a priemerný čas na dokončenie vyšetrovania sa predĺžil zo 112 na 166 dní;
17.	konštatuje, že etika a transparentnosť boli aj v roku 2022 dôležitými oblasťami činností ombudsmanky, ktoré naďalej prispievali k pokroku, ale tiež čelili výzvam, a že počet sťažností týkajúcich sa transparentnosti a zodpovednosti v roku 2022 predstavoval 32 % všetkých prípadov;
18.	konštatuje, že prístup verejnosti k dokumentom bol pre ombudsmanku aj v roku 2022 hlavnou prioritou, pričom prijala 121 sťažností, čo je najvyšší počet zaznamenaný v priebehu jedného roka, a výsledkom vyšetrovaní bolo 90 sťažností; víta rýchle vybavovanie prípadov v oblasti prístupu verejnosti k dokumentom s priemerným počtom 46 pracovných dní do uzavretia sťažnosti a 67 pracovných dní, pokiaľ ide len o vyšetrovania; chápe, že napriek nárastu počtu prípadov predstavoval podiel zrýchlených vyšetrovaní len 28 % všetkých vyšetrovaní v oblasti prístupu verejnosti k dokumentom v porovnaní s 58 % v roku 2021; víta zistenia hlavných vyšetrovaní týkajúcich sa Komisie a ďalších agentúr Únie, ako je agentúra FRONTEX, a inštitúcií a orgánov, ako je EIB, pokiaľ ide o ich administratívne riadenie žiadostí o prístup verejnosti k dokumentom;
19.	pripomína, že podľa európskej ombudsmanky by sa obmedzenia prístupu k dokumentom, najmä k legislatívnym dokumentom, mali uplatňovať výnimočne a obmedzovať na to, čo je absolútne nevyhnutné; tiež pripomína, že každé rozhodnutie o zamietnutí prístupu verejnosti k dokumentom musí byť založené na jasne a prísne vymedzených zákonných výnimkách a musí byť sprevádzané odôvodnením s uvedením konkrétnych dôvodov, aby občania porozumeli zamietnutiu prístupu a mohli účinne využiť dostupné právne prostriedky nápravy; domnieva sa, že aktívnejší prístup by pomohol zabezpečiť účinnú transparentnosť a predchádzať nákladným a zaťažujúcim právnym sporom medzi občanmi a inštitúciami[footnoteRef:9]; [9:  	https://www.europarl.europa.eu/doceo/document/TA-9-2023-0295_SK.html.] 

Ľudské zdroje, rovnosť a dobré pracovné podmienky zamestnancov
20.	konštatuje, že zloženie zamestnancov z hľadiska postavenia a pracovných profilov zostalo v posledných rokoch stabilné a na konci roka 2022 ich bolo celkovo 74, čo je rovnaký počet ako v roku 2021; ďalej konštatuje, že v roku 2022 ombudsman zamestnával 39 úradníkov v porovnaní s 37 v roku 2020 a 38 v roku 2021, 28 dočasných zamestnancov v porovnaní s 28 v roku 2020 a 30 v roku 2021 a 7 zmluvných zamestnancov v porovnaní s 8 v roku 2020 a 6 v roku 2021; konštatuje, že v roku 2022 sa rovnaký podiel zamestnancov, približne 40 %, zaoberal na jednej strane administratívou (ľudské zdroje, financie, riadenie procesov) a 40 % sťažnosťami a vyšetrovaniami na strane druhej;
21.	vyjadruje poľutovanie nad tým, že miesto generálneho tajomníka je od 1. septembra 2022 neobsadené;
22.	konštatuje, že v roku 2022 ombudsman uverejnil výzvu na vyjadrenie záujmu s cieľom vytvoriť skupinu kandidátov, aby bolo možné rýchlejšie prijímať dočasných zamestnancov; so záujmom bude sledovať, ako tento postup zvýši efektivitu;
23.	konštatuje, že ombudsmanovi sa podarilo dosiahnuť zastúpenie 18 štátnych príslušností medzi zamestnancami, a to vďaka proaktívnej komunikácii a oslovovaniu rôznorodejšieho publika, najmä prostredníctvom kanálov sociálnych médií; naliehavo žiada ombudsmanku, aby pokračovala vo svojom úsilí o dosiahnutie vyváženého geografického rozloženia štátnych príslušníkov zo všetkých členských krajín v rámci svojho personálu;
24.	konštatuje, že pokiaľ ide o vyvážené zastúpenie mužov a žien, ombudsman zamestnáva viac žien ako mužov vo všetkých kategóriách zamestnancov, najmä na riadiacej úrovni, pričom celkové zastúpenie žien je 67 % a mužov 33 % v porovnaní so 68 % žien a 32 % mužov v roku 2021; nabáda ombudsmanku, aby pokračovala vo svojom úsilí o dosiahnutie vyváženého zastúpenia mužov a žien medzi zamestnancami;
25.	konštatuje, že v roku 2022 ombudsmanka zaviedla novú politiku v oblasti pracovného času a hybridnej práce, ktorá bola prijatá v októbri 2021 a ktorá obsahuje napríklad ustanovenia o telepráci, a to aj zo zahraničia, poskytovaní ergonomického vybavenia na prácu z domu, práci na čiastočný úväzok, rodičovskej dovolenke, flexibilnom pracovnom čase a práve na odpojenie, a víta skutočnosť, že sa vzťahuje na všetky kategórie zamestnancov; víta celkový výsledok prieskumu medzi zamestnancami uskutočneného v roku 2023, z ktorého vyplýva, že s hybridnými a flexibilnými formami organizácie práce je vo všeobecnosti spokojných 97 % zamestnancov;
26.	berie na vedomie, že vedúci pracovníci majú dobrý prehľad o pracovnej záťaži zamestnancov, pravidelne monitorujú rozdelenie práce a v prípade potreby ho dolaďujú; konštatuje, že lekárska služba Európskeho parlamentu, ktorá sa zaoberá lekárskymi záležitosťami týkajúcimi sa zamestnancov ombudsmana, neupozornila ombudsmanku na žiadne dlhodobé ochorenie, ktoré by bolo spôsobené vyhorením;
27.	oceňuje, že v roku 2022 nebol oznámený žiadny prípad obťažovania; nabáda ombudsmanku, aby pokračovala vo svojom úsilí o zabezpečenie pracovného prostredia bez sexuálneho a psychického obťažovania, najmä prostredníctvom zvyšovania informovanosti a odbornej prípravy; s uspokojením konštatuje, že prieskum uskutočnený v rámci vnútorného auditu etického rámca ukázal, že na začiatku roka 2023 malo o politike a usmerneniach týkajúcich sa obťažovania informácie 90 % zamestnancov;
28.	víta, že ombudsman v roku 2022 prijal 18 platených stážistov v porovnaní so 16 v roku 2021, ktorí majú balík odmien a rovnaké pracovné podmienky ako ostatní zamestnanci; nabáda ombudsmanku, aby podľa plánu na rok 2023 začala realizovať program stáží určený pre mladých ľudí so zdravotným postihnutím;
Etický rámec a transparentnosť
29.	víta pokračujúce úsilie o posilnenie etického rámca inštitúcie a zvýšenie informovanosti o ňom; konštatuje, že ombudsmanka v tejto súvislosti usporiadala prezentáciu politiky ombudsmana v oblasti vonkajších činností, školenie o obťažovaní a obedňajšie stretnutie o konflikte záujmov pre všetkých zamestnancov; ďalej konštatuje, že boli revidované formuláre pre vyhlásenia o konflikte záujmov, vonkajších činnostiach, publikáciách a vykonávaní pracovnej činnosti po odchode z verejnej služby Únie s cieľom zabezpečiť jednotné uplatňovanie služobného poriadku a vnútorných pravidiel; víta vnútorný audit etického rámca ombudsmana, ktorý sa začal v roku 2022 a ktorého výsledky sa zohľadnia v záujme ďalšieho zlepšovania postupov v tejto oblasti;
30.	konštatuje, že stratégia ombudsmana v oblasti boja proti podvodom je vo veľkej miere založená na zavedenom etickom rámci a zásade oddelenia povinností pri finančných funkciách; s uspokojením konštatuje, že v roku 2022 neboli hlásené žiadne prípady konfliktov záujmov ani prípady oznamovania protispoločenskej činnosti;
31.	vyjadruje poľutovanie nad tým, že ombudsman sa formálne nepridal k registru transparentnosti EÚ zriadenému na základe medziinštitucionálnej dohody z 20. mája 2021 medzi Európskym parlamentom, Radou Európskej únie a Európskou komisiou o povinnom registri transparentnosti, ale zosúladil svoje postupy so zásadami registra transparentnosti, pričom kontroluje, či sú v ňom registrovaní rečníci alebo účastníci podujatí alebo stretnutí, ktoré organizuje ombudsman; víta vysokú mieru transparentnosti, ktorú ombudsman dosiahol tým, že na svojom webovom sídle uverejňuje informácie o vyšetrovaniach, služobných cestách, stretnutiach a podujatiach, na ktorých sa zúčastňuje;
32.	vyzýva ombudsmanku, aby pravidelne informovala rozpočtový orgán o ťažkostiach, s ktorými sa stretáva pri svojej práci na transparentnosti a zodpovednosti Mechanizmu na podporu obnovy a odolnosti;
33.	víta skutočnosť, že ombudsman v roku 2022 uverejnila príručku pre verejnosť o práve na prístup verejnosti k dokumentom s informáciami o tom, ako čo najlepšie uplatniť toto právo;
Digitalizácia, kybernetická bezpečnosť a ochrana údajov
34.	blahoželá ombudsmanke k aktívnej podpore digitalizácie s cieľom znížiť používanie papiera a uľahčiť výmenu a uchovávanie dokumentov; konštatuje, že výdavky na IT sa v roku 2022 v porovnaní s rokom 2021 znížili o 48 %, keďže na posilnenie digitalizácie neboli potrebné žiadne osobitné investície; víta všeobecné využívanie videokonferencií a internetového vysielania, ktoré znížili potrebu cestovania;
35.	konštatuje, že pokiaľ ide o IT, ombudsman sa spolieha na rámec Európskeho parlamentu pre infraštruktúru a kybernetickú bezpečnosť a úzko spolupracuje s Komisiou, pokiaľ ide o integráciu a údržbu podnikových nástrojov Únie (SYSPER, ABAC, MiPS a ARES) a využívanie rámcových zmlúv v oblasti IT; konštatuje, že vzhľadom na obmedzenú úroveň kontroly nad údajmi ombudsman uzavrel s príslušnými inštitúciami dohody o úrovni poskytovaných služieb s cieľom zabezpečiť, aby spracovanie osobných údajov bolo v súlade s platným právnym rámcom; s uspokojením konštatuje, že ombudsman nebol v roku 2022 vystavený žiadnemu kybernetickému útoku;
36.	nabáda ombudsmanku, aby úzko spolupracovala s agentúrou ENISA (Agentúra Európskej únie pre kybernetickú bezpečnosť); navrhuje, aby úrad ombudsmana ponúkal pravidelne aktualizované programy odbornej prípravy v oblasti kybernetickej bezpečnosti pre všetkých svojich zamestnancov;
37.	s uspokojením konštatuje, že v roku 2022 ombudsman dokončil štyri opatrenia z päťbodového akčného plánu prijatého v nadväznosti na správu o vnútornom audite č. 21/03 o preskúmaní rámca inštitúcie pre ochranu údajov s cieľom ďalej zvýšiť efektívnosť a účinnosť spracúvania osobných údajov inštitúciou;
38.	konštatuje, že v roku 2022 európsky dozorný úradník pre ochranu údajov („EDPS“) poskytol spätnú väzbu týkajúcu sa sťažnosti občana, ktorý tvrdil, že informácie o ochrane údajov, ktoré ombudsman poskytol vo svojom štandardnom potvrdení o prijatí, sú nedostatočné; s uspokojením konštatuje, že EDPS uzavrel prípad bez ďalších opatrení po tom, ako ombudsman zaviedol navrhované zmeny vo svojom vzore;
39.	víta skutočnosť, že v súčasnosti sa v spolupráci s Európskou komisiou (GR DIGIT) zavádza systém elektronickej fakturácie; žiada ombudsmanku, aby podrobne stanovila harmonogram úplného zavedenia systému elektronickej fakturácie;
40.	blahoželá ombudsmanke k tomu, že na svojom webovom sídle používa výlučne softvér s otvoreným zdrojovým kódom a že na interné účely podľa možnosti prednostne používa nástroje s otvoreným zdrojovým kódom;
Budovy
41.	konštatuje, že po presťahovaní úradu ombudsmana v Bruseli do nových priestorov, ktoré poskytol Európsky parlament v roku 2021, bola budova koncipovaná ako kolaboratívny pracovný priestor s veľmi malým počtom individuálnych kancelárií a flexibilnými priestormi pre spoločné stretnutia; pozitívne hodnotí, že ombudsmanka nezaviedla politiku „hot-desking“ a že všetci zamestnanci majú vlastný pracovný stôl s dostatočným úložným priestorom; vyjadruje znepokojenie nad tým, že ombudsmanka pred presťahovaním do spoločných priestorov v bruselskom úrade neuskutočnila žiadny prieskum medzi zamestnancami; konštatuje, že zo všeobecného prieskumu medzi zamestnancami uskutočneného v roku 2023 vyplynulo, že väčšina zamestnancov reagovala na nové fyzické usporiadanie priestorov kladne; oceňuje tiež, že zamestnanci boli pred presťahovaním informovaní o niektorých rozhodnutiach týkajúcich sa vybavenia pracovných priestorov, ako sú použité farby;
42.	konštatuje, že ombudsman vrátil 20,5 % plochy prenajatej Európskym parlamentom v Štrasburgu na jeho žiadosť a že jeho nájomné bolo následne znížené;
43.	pripomína, že ombudsman nemá svoje budovy vo vlastníctve, ale prenajíma si budovu v Bruseli a kancelárske priestory v Štrasburgu; s uspokojením konštatuje, že budova Havel v Štrasburgu je plne prístupná pre osoby so zníženou pohyblivosťou alebo s iným zdravotným postihnutím, a vyjadruje hlboké poľutovanie nad tým, že prístupnosť budovy prenajímanej v Bruseli si vyžaduje zlepšenie; vyzýva Európsky parlament, aby zlepšil prístupnosť budovy prenajatej ombudsmanovi v Bruseli;
Životné prostredia a udržateľnosť
44.	víta skutočnosť, že ombudsman v priebehu rokov znížil svoju environmentálnu stopu, najmä digitalizáciou svojich procesov a publikácií, ako je výročná správa, zrušením individuálnych tlačiarní a opatreniami na zvýšenie udržateľnosti prípravy a priebehu podujatí; konštatuje, že pokiaľ ide o environmentálnu stopu jeho budov, ombudsman sa spolieha na opatrenia, ktoré prijal Európsky parlament ako vlastník budov; berie na vedomie, že ombudsman má postúpiť svoju žiadosť Európskemu parlamentu o inštaláciu solárnych panelov na streche svojich budov, ktorá bola vyjadrená v absolutóriu za rok 2021;
45.	konštatuje, že ombudsman v roku 2022 naďalej podporoval udržateľnú mobilitu, najmä poskytovaním finančnej podpory na ročné predplatné verejnej dopravy, obmedzením dostupných parkovacích miest a zlepšením zariadení a parkovania pre cyklistov;
Medziinštitucionálna spolupráca
46.	víta finančné a administratívne úspory dosiahnuté prostredníctvom medziinštitucionálnej spolupráce, najmä širokú škálu dohôd o úrovni poskytovaných služieb uzavretých s Európskym parlamentom a Komisiou a účasť na medziinštitucionálnych postupoch verejného obstarávania; konštatuje, že v roku 2022 ombudsman vytvoril nové synergie s inými inštitúciami a podpísal dohody o poskytovaní služieb na používanie kvalifikovaných podpisových certifikátov na diaľku Komisiou a poskytovaní služieb prostredníctvom služby front office pre zamestnancov a informačnej služby Európskeho parlamentu;
47.	uznáva význam zachovania vysokej úrovne výmen a koordinácie s Európskou sieťou ombudsmanov (ENO); víta usporiadanie výročnej konferencie a tematického webinára ENO ako dôležité diskusné fóra o aktuálnych otázkach, ktoré majú vplyv na prácu ombudsmanov v celej Európe v roku 2022;
48.	víta spoluprácu, ktorú ombudsman udržiava s Európskou prokuratúrou, Európskym dvorom audítorov a úradom OLAF s cieľom zabrániť duplicite vyšetrovaní a diskutovať o témach spoločného záujmu, ako je zlepšenie rámca dohľadu Únie; rovnako víta zavedené kanály spolupráce s EDPS s cieľom zabezpečiť rýchlu obojstrannú konzultáciu v každodennej práci oboch inštitúcií a memorandum o porozumení, v ktorom sa vymedzujú príslušné právomoci každej inštitúcie zamerané na zamedzenie zdvojovaniu postupov;
49.	víta, že v rámci dôležitých vyšetrovaní ombudsman úzko spolupracuje s príslušnými výbormi Európskeho parlamentu, a to buď prezentovaním práce priamo na schôdzach výborov, alebo zasielaním informácií predsedom výborov; zdôrazňuje, že strategické iniciatívy a vyšetrovania vykonávané ombudsmanom sú kľúčom k zlepšeniu transparentnosti a zodpovednosti administratívy Únie;
Komunikácia
50.	konštatuje, že celkový rozpočet na komunikačné a propagačné činnosti sa medzi rokmi 2021 a 2022 zvýšil z 92 100 EUR na 132 400 EUR, t. j. o 43,8 %; blahoželá ombudsmanke k vypracovaniu komplexnej komunikačnej stratégie, ktorá prispela k zvýšeniu dosahu na špecializované publikum a širokú verejnosť; konštatuje, že európske médiá uverejnili o 60 % viac článkov o ombudsmanovi ako v roku 2021;
51.	víta úsilie ombudsmanky o zvýšenie informovanosti občanov o úlohe ombudsmana a možnosti obrátiť sa naňho v prípade nesprávneho úradného postupu inštitúcie Únie; uznáva úsilie vynaložené na poskytovanie transparentných informácií a uverejňovanie údajov v informatívnom a používateľsky ústretovom formáte na webovom sídle ombudsmana, hoci tieto údaje nie sú k dispozícii v otvorenom formáte; víta prijatie nového loga a vizuálnej identity s cieľom zvýšiť viditeľnosť práce ombudsmana a umožniť jeho rozpoznanie ako orgánu Únie;
52.	oceňuje, že ombudsmanka používa automatizovaný nástroj na preklad prípadov na webovom sídle a žiada ombudsmanku, aby zabezpečila plynulý a včasný preklad svojich prípadov do všetkých jazykov;
53.	konštatuje, že ombudsman má účty na sociálnych médiách na Instagrame, LinkedIn a X (predtým Twitter), na ktorých nárast počtu sledovateľov a miera zapojenia boli v roku 2022 vyššie ako v predchádzajúcich rokoch; víta účasť ombudsmana na pilotnom projekte pod vedením EDPS, ktorého cieľom je zapojiť inštitúcie Únie do používania EU-Voice a EU-Video, čo sú dve bezplatné siete sociálnych médií s otvoreným zdrojovým kódom založené na softvéri Mastodon, ktoré inštitúciám Únie umožňujú komunikovať s verejnosťou zdieľaním textov, obrázkov, videí a podcastov.

